[{"text_idx": "#000001", "text": "Un danvez 51vet stad amerikan ?"}, {"text_idx": "#000002", "text": "D\u2019an 3 a viz Du, evit ar c\u2019hwec\u2019hvet gwech, o deus choazet tud Porto-Rico da vout staget ouzh ar Stadou\u0300-Unanet evit mont da 51vet stad amerikan. Padal, ar wech-man\u0303 c\u2019hoazh ne vo ket anavezet disoc\u2019hou\u0300 ar \u00ab vouezhiadeg nann-redius \u00bb-man\u0303 gant Washington. Dia\u0300r abegou\u0300 ken politikel ken ekonomikel..."}, {"text_idx": "#000003", "text": "D\u2019an 3 a viz Du e oa deiz ar referendum a\u0300r statud Porto-Rico en enezenneg. Ent-ofisiel ne oa ket ur referendum met ur \u00ab vouezhiadeg nann-redius \u00bb, ar pezh a dalvez n\u2019eo ket rediet ar gouarnamant kevreadel amerikan da zerc\u2019hel kont ag an disoc\u2019hou\u0300, e mod ebet. N\u2019eo ket ur souezh. A-benn ar fin eo 52,2% ag ar votourion a zibabas da vout staget ouzh an SUA evel 51vet stad ar Stadou\u0300-Unanet."}, {"text_idx": "#000006", "text": "Gant breujou\u0300 ar Stadou\u0300-Unanet eman\u0303 ar galloud da zegemer Porto-Rico er C\u2019hevread pe get. Hogen, ar Republikaned eo a zo e penn ar Breujou\u0300 (Sened + kambr an dilennidi) ha ne faot ket d\u2019ar GOP (Grand Old Party, lesanv ar Strollad Republikan) e tahe Porto-Rico da vout ur stad evel ar re all kar tud Porto-Rico a vehe kentoc\u2019h a-du gant an Demokrated, ar pezh a c\u2019hellahe chen\u0303ch ar muian\u0303-niver er Breujou\u0300. Met n\u2019eo ket sur e vehe dalc\u2019h Porto-Rico a\u0300r billig an Demokrated kennebeut. Ur afer gizidik ken eo kizidik eo statud Porto-Rico en SUA e gwirionez ha den ebet n\u2019en deus c\u2019hoant kemer un diviz sklaer a\u0300r ar poent-se, ha pa vehe an Demokrated peotramant ar Republikaned en Ti Gwenn."}, {"text_idx": "#000007", "text": "E 1963 e votas Porto-Rikiz evit ar wech kentan\u0303 a\u0300r o statud ha bewech eo bet dibabet ar stagan\u0303 ouzh an SUA gant ar votourion."}, {"text_idx": "#000008", "text": "Hervez ar gwir eo Porto-Rico un \u00ab tiriad nann-enlakaet \u00bb ag ar Stadou\u0300-Unanet. Ur seurt dominion e gwirionez, evel Guam, inizi Mariannes an Norzh, an Inizi Gwerc\u2019h, ar Samoa mui un dornad a inizigou\u0300 all (hag a servij d\u2019an US Navy dreist-holl). Amerikaned eo tud a bPorto-Rico \u2013 ar vroadelezh o deus \u2013 met n\u2019o deus ket droed da votin\u0303 evit votadegou\u0300 ar prezidant. Ur c\u2019hannad he deus an enezenneg e kambr ar gannaded met hini ebet er Sened kar n\u2019eo ket Porto-Rico ur gwir stad. Un emsav broadelour a zo e Porto-Rico : ar Partido Independantista Puertorriquen\u0303o (PIP) met a\u0300r an diskar eman\u0303 dibaoe bloavezhiou\u0300. E 2005 e voe drouglazhet Filiberto Ojeda Ri\u0301os, anezhan\u0303 penn bras an Eje\u0301rcito Popular Boricua, ur strollad dizalc\u2019hour arme, gant an FBI hag a oa o klask serrin\u0303 anezhan\u0303."}]